**भारत सरकार**

मानव संसाधन विकास मंत्रालय

स्‍कूल शिक्षा एवं साक्षरता विभाग

**राज्‍य सभा**

अतारांकित प्रश्‍न संख्‍या: 705

उत्‍तर देने की तारीख: 27.07.2015

**पिछड़े क्षेत्रों में मॉडल स्कूल**

**705. श्री हरिवंशः**

क्या मानव संसाधन विकास मंत्री यह बताने की कृपा करेंगे किः

(क) क्या मंत्रालय ने पिछड़े क्षेत्रों में गरीबों को गुणवत्तापूर्ण शिक्षा प्रदान करने के लिए मॉडल स्कूल खोलने की योजना बनायी थी;

(ख) अब तक राज्य-वार ऐसे कितने मॉडल स्कूल खोले गए हैं; और

(ग) क्या मंत्रालय गरीबों में पाई जाने वाली बीच में पढ़ाई छोड़ने की सर्वाधिक दर को रोकने के लिए कोई योजना बना रहा है, यदि हां, तो इसका ब्यौरा क्या है?

**उत्तर**

**मानव संसाधन विकास मंत्री**

**(श्रीमती स्‍मृति ज़ूबिन इरानी)**

(क): केन्‍द्र प्रायोजित मॉडल स्‍कूल योजना में अन्‍य बातों के साथ-साथ राज्‍य/संघ राज्‍य सरकारों के माध्‍यम से शैक्षिक दृष्टि से पिछड़े ब्‍लॉकों (ईबीबी) में 3,500 स्‍कूलों की स्‍थापना पर विचार किया गया है। ईबीबी का चयन दो मापदंडों अर्थात राष्‍ट्रीय औसत से कम हो रही ग्रामीण महिला साक्षरता दर तथा साक्षरता में बालक-बालिका अंतराल राष्‍ट्रीय औसत से ऊपर होने के आधार पर किया जाता है। हालांकि, वर्ष 2015-16 से योजना भारत सरकार की सहायता से अलग कर दी गई है और इसी रूप में राज्‍य/संघ राज्‍य क्षेत्रों को अंतरित कर दी गई है।

(ख): मंत्रालय ने योजना की वर्ष 2009-10 में हुई शुरूआत से 31.03.2015 तक 2490 मॉडल स्‍कूलों को अनुमोदित किया है जिनमें से 1101 मॉडल स्‍कूल कार्य कर रहे हैं। राज्‍य-वार विवरण संलग्‍नक पर दिया गया है।

(ग): राष्‍ट्रीय माध्‍यमिक शिक्षा अभियान (आरएमएस) योजना में माध्‍यमिक स्‍तर पर बीच में पढ़ाई छोड़ने वाले बच्‍चों की दर कम करने के लिए नए और मौजूदा माध्‍यमिक विद्यालयों में अतिरिक्‍त कक्षा-कक्षों, विज्ञान प्रयोगशाला, पुस्‍तकालय, कम्‍प्‍यूटर कक्ष, कला/शिल्‍प/संस्‍कृति कक्ष, शौचालय, पेयजल सुविधा आदि का प्रावधान है। आरएमएसए के तहत सर्वेक्षण और स्‍कूल न आने वाले बच्‍चों की पहचान, जागरूकता कार्यक्रम, सेतु पाठ्यक्रम, अधिगम वृद्धि के लिए विशेष शिक्षण, बीच में पढ़ाई छोड़ने वाले बच्‍चों के लिए आवासीय कैम्‍प आदि की सहायता प्रदान की जाती है।

इसी प्रकार, सर्व शिक्षा अभियान (एसएसए) कार्यक्रम में प्रारंभिक शिक्षा क्षेत्र में पहुंच बनाना, साम्‍यता, बच्‍चों के स्‍कूल में बने रहने और आरंभिक शिक्षा में गुणवत्‍ता का प्रयास किया गया है। कस्‍तूरबा गांधी बालिका विद्यालय (केजीबीवाई) योजना जो एसएसए का भाग है, का उद्देश्‍य दुर्गम क्षेत्रों में मुख्‍य रूप से अनुसूचित जाति, अनुसूचित जनजाति, अन्‍य पिछड़ा वर्ग और अल्‍पसंख्‍यक बालिकाओं के लिए उच्‍च प्राथमिक स्‍तर पर आवासीय स्‍कूलों की स्‍थापना करना है।

**\*\*\*\*\***

**संलग्‍नक**

‘‘**पिछड़े क्षेत्रों में मॉडल स्कूल’’ के संबंध में माननीय संसद सदस्‍य श्री हरिवंश द्वारा दिनांक 27.07.2015 को पूछे जाने वाले राज्‍य सभा अतारांकित प्रश्‍न संख्‍या 705 के भाग (ख) के उत्‍तर में उल्लिखित विवरण।**

**राज्य क्षेत्र मॉडल स्कूलों का राज्यवार विवरण**

|  |  |  |  |
| --- | --- | --- | --- |
| **क्र.सं** | **राज्य** | **अनुमोदित स्कूलों की संख्या**  | **कार्यरत मॉडल स्कूलों की संख्या**  |
| **1** | आंध्र प्रदेश | 272 | 163 |
| **2** | असम | 77 | 14 |
| **3** | बिहार | 368 | 0 |
| **4** | छत्तीसगढ़ | 74 | 74 |
| **5** | गुजरात | 84 | 84 |
| **6** | हरियाणा | 36 | 36 |
| **7** | हिमाचल प्रदेश | 5 | 0 |
| **8** | जम्मू और कश्मीर | 19 | 0 |
| **9** | झारखंड | 164 | 89 |
| **10** | कर्नाटक | 74 | 74 |
| **11** | मध्य प्रदेश | 201 | 201 |
| **12** | महाराष्ट्र | 43 | 43 |
| **13** | मेघालय | 9 | 0 |
| **14** | मिजोरम | 1 | 0 |
| **15** | नागालैंड | 11 | 0 |
| **16** | उड़ीसा | 162 | 0 |
| **17** | पंजाब | 21 | 21 |
| **18** | राजस्थान | 160 | 66 |
| **19** | तमिलनाडु | 44 | 44 |
| **20** | तेलंगाना | 317 | 192 |
| **21** | त्रिपुरा | 7 | 0 |
| **22** | उत्तर प्रदेश | 274 | 0 |
| **23** | पश्चिम बंगाल | 67 | 0 |
|  | कुल | **2490** | **1101** |

**\*\*\*\*\***